קרבות עזים התנהלו הבוקר (שישי) בסוריה באזור הכפר הדרוזי חַדַר, במרחק של כ-3 ק"מ מהגבול עם ישראל, בעקבות הרג תשעה בני אדם בפיצוץ רכב ממולכד. בין ההרוגים גם קרובי משפחה של דרוזים החיים בישראל. צה"ל פרסם בשעות הבוקר הודעה חריגה, לפיה "ימנע כיבוש של הכפר מתוך מחויבות לאוכלוסיה הדרוזית".

הקרבות שכחו בצהריים, ולפי דיווחים בחדר הדרוזים השתלטו מחדש על העמדות בכפר. בסטטוס שפורסם בעמוד הפייסבוק של הכפר, ברכו על הניצחון והאשימו את ישראל בסיוע לטרוריסטים מארגון ג'בהת א-נוסרה. לפי גורמים בצה"ל חלה דעיכה במתיחות בשטח, אך רמת הכוננות בצפון לא ירדה.

עברו לתצוגת גלריה דרוזים מפגינים סמוך לגבול צילום: JALAA MAREY/אי־אף־פי

דובר צה"ל מסר הבוקר כי הרמטכ״ל, מפקד פיקוד צפון ומפקד אוגדת הבשן קיימו הערכת מצב בעקבות הקרבות. "צה"ל ערוך ומוכן לסייע לתושבי הכפר וימנע פגיעה או כיבוש של הכפר מתוך מחויבות לאוכלוסייה הדרוזית", נמסר בהודעה. "הטענות בדבר מעורבות וסיוע ישראלי לגורמי ג'יאהד עולמי בלחימה ברמת הגולן מופרכות".

בצה"ל נערכו לאפשרות של נפילת הכפר בידי ג'בהת א-נוסרה, ולאחרונה גורמים בפיקוד צפון אף טענו שהם מרגישים התחממות בגזרה. עמדת צה"ל כל העת היתה שלא יאפשרו את נפילת הכפר בידי ארגון הטרור. ההערכה היתה שאם תדרש התערבות של הצבא, היא תיעשה באמצעות חיל האוויר ובשימוש בארטילריה, ולא בכניסת חיילים לשטח.

עברו לתצוגת גלריה חיילים סמוך לגבול סוריה, היום צילום: גיל אליהו

ארגון ג'בהת א-נוסרה הודיע כי הוא פותח במערכה שמטרתה "להסיר את המצור על הכפרים בגזרת הגולן והחרמון הסורי". בהודעת הארגון צוין כי אין כוונה לפגוע בתושבי כפר חדר וברכושם, ולא "במי שלא יתערב במלחמה". בארגון הזהירו את התושבים שלא להילחם לצד המשטר והזהירו אותם מהשלכות תמיכה שכזו.

רבים מבני העדה הדרוזית הפגינו בשעות הבוקר סמוך לגדר ועשרה מהם אף פרצו את הגדר והתקדמו כמה עשרות מטרים לפני שהוחזרו. בצה"ל אמרו כי "מדובר בהפרה חמורה של החוק ובסיכון חיים. אנו מבקשים להמנע מהתקרבות או חצייה של הגדר". קודם לכן נפצע קל תושב מג'דל שמס בשטח ישראל מירי תועה מנשק קל וטופל במקום.

במשך היום, גורמים בצה"ל ובמטה לביטחון לאומי עמדו בקשר עם ראשי העדה הדרוזית במטרה להרגיע את השטח. כוחות משטרה וצבא חסמו מעברי תנועה בסביבת הגבול מחשש לניסיונות לפרוץ את הגדר. ראש מועצת מג'דל שמס, דולאן אבו סאלח, אמר בשיחה עם "הארץ" כי אנשי הכפר נמצאים בקשר עם הצבא, וכי בצה"ל מבינים את הרגישות הרבה של המצב.

עברו לתצוגת גלריה שיח' טריף והשר לשעבר סאלח טריף עם אלוף פיקוד צפון, יואל סטריק, היום צילום: אתר אל-מסאדר

המנהיג הרוחני של העדה, שיח מוואפק טריף, הגיע למג'דל שמס ונועד עם מפקדים בכירים בצה"ל, בהם אלוף פיקוד הצפון יואל סטריק. לראשי העדה הדרוזית ניתנה התחיבות כי צה"ל לא יאפשר את כיבוש חדר, וכי יפעל להשבת המצב לקדמותו. השיח טריף וראשי העדה קראו לציבור הדרוזי בישראל שלא להיגרר אחר שמועות המופצות ברשתות החברתיות ובכלי התקשורת השונים בדבר חומרת המצב באזור. בפגישה אמר ראש העדה הדרוזית לאלוף פיקוד צפון: "אני סומך עליך ועל צה״ל, שתשמור על הדרוזים בחדר ותחזיר את המצב לקדמותו ללא שליטת ג'בהת א-נסרה. זאת מחויבותנו המשותפת לדרוזים בישראל ולביטחון המדינה".

איש הדת הדרוזי שיח עלי מעדי יצא הבוקר בקריאה לבני העדה להגיע לרמת הגולן ולסייע. "הגיעה שעת האמת. אחינו בכפר חדר מוקפים, צריך להגן על אחינו". תושב בית ג'אן אשר הגיע בשעות הבוקר אל אזור הגבול אמר כי "העדה רותחת על ההתערבות הישירה של ישראל לטובת ג'בהת א-נוסרה". לדבריו, "קיבלנו אינפורמציה מהצד השני על 37 הרוגים. אנחנו מבקשים מהמדינה שלא תתערב, לא לטובה ולא לרעה. כל התערבות זה לרעה".

מוקדם יותר דיווחה התקשורת בסוריה על תשעה הרוגים בפיצוץ מכונית ממולכדת בכפר חדר. את הפיגוע, לפי התקשורת, ביצע הארגון ג'בהת א-נוסרה. בנוסף דווח על 23 פצועים. בין ההרוגים בפיצוץ הרכב גם ארבעה מבני משפחתו, בני דודים מדרגה שנייה, של חבר הכנסת אכרם חסון (כולנו). "האירוע בגבול הצפוני הבוקר מטריד וכואב", אמר היום חסון. "כשאזרחים חפים מפשע נפגעים זה מצריך התערבות, ועל אחת כמה וכמה כשמדובר בקרובים שלנו. מאז שעות הבוקר ניהלתי סבב שיחות עם שיחים בכפר חדר, עם בכירים בצה"ל ובמערכת הביטחון, ואני מקווה שבקרוב תושג הפסקת אש. אני מודה לצה"ל על ההצהרה כי יסייעו לדרוזים ולא יתנו יד לכיבוש הכפר".